LEGAZPI CITY-- Posibleng an pag-ibabaw kan mga dating gullies kan Bulkang Mayon an rason kan paglataw kan panibagong dakulang kali sa porsyon kan Brgy. Maninila, banwaan kan Guinobatan.
Ini an inisyalmenteng nahihiling na rason kan Phivolcs sa insidente kun sain posible suboot na naghanap nin bagong maagihan an mga materyales gikan sa bulkang Mayon urog na tuyong nagkakaigwa nin mga pag-uran asin pagbabaha.
Segun kay Resident Volcanologist Ed Laguerta, may mga pagkakataon na nag-iibabaw an ibang mga channels kan bulkan rason ngani na mag-ibang dalan an mga materyales na nag-aagi digdi.
Huli kaini, nangyayari man suboot an deactivation kan ibang mga dating aktibong gullies.
Paliwanag kan opsiyal, ini an direktamenteng naapektaran kan mga volcanic activities partikularmente na an pagkakaigwa nin saltation o an pagrasay kan mga sedimentary materials na natipak sa itaas na porsyon kan bulod an madara kaini paibaba sa paagi kan duros, tubig asin iba pang mga factors.
war_Latn tgl_Latn war_Latn tgl_Latn war_Latn